Nv merkent mich swer noch tǒgen lige
Nv merkent mich swer noch tǒgen lige·
ir sunt irgeben der froͤiden spil·
dc rate ich v́ gar ane valschen můt·
er were vnwis der mir des verzige·
der tag nit mer irwinden wil·
der leit versicht dast vúr rúwe gůt·
frowe swas ich nv gisage·
went ir doch niender sprechen herre wach·
es wirt vnsˢ aller klage·
das vns so rechte leide nie bischach
nein frowe versehent e das vngemach·

Si horte das ich vs ernste rief·
si sprach nu wache miner froͤiden hort·
ich můs dich leider schiere von mir lan·
ir trêne vil vf im zerswief·
si sprach wachter dins sanges wort
dú hant den tag zefroͤide vns kunt getan·
er ist so gern bi mir·
vnd ich bi im· die wile ich iemer mag·
wacht dins sangis imbir·
vnz das ane zwiuel komen súl der tag·
wan nien kein wib so lieblich me gelag·

IR hant v́chs vnwêgsten nv bidacht·
der mâsse kan dú wendet leit·
dauon so lere ich v́ch die masse wol·
ich hab v́ch in vngemuͤte bracht·
doch hab ichs v́ dur gůt geseit·
dc ir v́ch scheident sit es tagen sol
er sprach frowe des ist zit·
swie we mir tůt das ich mich din enbar·
frowe din weinen mît·
dc dich got iemermere wol bewar·
vnd kv́sse mich e das ich von dir var·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse